Πρότυπο ΓΕΛ της Βαρβακείου Σχολής

Διδάσκων: Νικόλαος Κων/νου Αλέφαντος

Φύλλο εργασίας 2

ΟΜΑΔΑ 1η

Να διαβάσετε στο διδακτικό βιβλίο της Λογοτεχνίας το απόσπασμα από το μυθιστόρημα του Η. Βενέζη «Νούμερο 31328» και να το μεταγράψετε σε αφηγηματικού τύπου είδηση, ανάλογη με αυτή που διερευνήσατε στο Φύλλο εργασίας της Νεοελληνικής Γλώσσας. Η έκταση της είδησης να μην υπερβαίνει τις 300 λέξεις.

ΟΜΑΔΑ 2η

Να διαβάσετε στο διδακτικό βιβλίο της Λογοτεχνίας το διήγημα του Μ. Καραγάτση «Τα χταποδάκια» και να περιγράψετε σε άρθρο σας το γεγονός. Φροντίστε στο άρθρο σας να μην περιοριστείτε στο γεγονός, αλλά να καταγγείλετε ανάλογες μορφές κοινωνικού ρατσισμού και περιθωριοποίησης που συμβαίνουν καθημερινά γύρω μας. Το κείμενό σας να μην υπερβαίνει τις 300 λέξεις.

ΟΜΑΔΑ 3η

Να διαβάσετε στο διδακτικό βιβλίο της Λογοτεχνίας το διήγημα «Το Μοιρολόγι της Φώκιας» του Α. Παπαδιαμάντη και να το μεταγράψετε σε τηλεοπτική είδηση που θα αναφέρεται στο γεγονός. Φροντίστε κατά την ανάγνωση/παρουσίαση της είδησης να επιτονίσετε τα σημεία που θα κρίνετε κατάλληλα, για να ενημερωθούν ανάλογα οι τηλεοπτικοί δέκτες. Αυτά τα σημεία να τα έχετε υπογραμμισμένα στο κείμενο που θα παραδώσετε. Η έκταση της είδησης να καλύπτει δύο λεπτά του δελτίου (200 περίπου λέξεις).

ΟΜΑΔΑ 4η

Να διαβάσετε στο διδακτικό βιβλίο της Λογοτεχνίας το απόσπασμα με τίτλο «Απρίλης» του Α. Τερζάκη και να το μεταγράψετε σε τηλεοπτική συνέντευξη που παραχωρεί ο Μελετίου με αφορμή το συμβάν. Υποθέστε ότι είστε δημοσιογράφος της κρατικής τηλεόρασης και ερευνάτε τις συνθήκες που επικρατούν στο Αλβανικό μέτωπο.

ΟΜΑΔΑ 5η

Να διαβάσετε στο διδακτικό βιβλίο της Λογοτεχνίας το απόσπασμα από το έργο του Θεοτοκά «Αργώ» με τίτλο «Θέλω γράμματα». Υποθέστε ότι είστε δημοσιογράφος της κρατικής τηλεόρασης και παίρνετε συνέντευξη από τους τρεις πρωταγωνιστές της ιστορίας (πατέρας, Δαμιανός, παπάς ). Φροντίστε στο κείμενό σας να αναδείξετε τη διαφορετική οπτική από την οποία βλέπει κάθε πρόσωπο που συμμετέχει στην ιστορία το γεγονός (300 λέξεις)